Hans interesse for jenter resulterte i at han ble bortvist fra kirkelig tjeneste, og en stund var han i hæren, så spilte han fiolin på et teater og vanket med en gjeng av bråkmakere. En kveld ble han kjent med senatoren Bragadin da denne fikk et epileptisk anfall i en gondol på hjemveien. Casanova våket over den syke til noen av Bragadins venner sa at han kunne gå hjem. Casanova erklærte at da ville Bragadin dø; Casanova måtte bli, om mannen skulle bli frisk. Angivelig holdt dette stikk. Samme natt ble Bragadin svært dårlig av en kvikksølvsalve legen hadde smurt på brystet hans. Casanova vasket salven av, og Bragadin kom seg. Fra nå av overtok Casanova som pleieren hans. En dag skal Bragadin ha uttrykt som sin oppfatning at Casanova måtte ha overnaturlige kunnskaper, og Casanova falt for fristelsen og erklærte at han var kabbalist og hadde , svarteboken som feilaktig tilskrives kong Salomo og var skrevet på hebraisk. Senator Bragadin lot seg overbevise om dette og behandlet Casanova som en sønn av huset. Han fikk rikelig med penger og innledet sin karriere som storspiller, noe som skulle bli hans viktigste inntektskilde gjennom livet.